**Slovenija z eno najnižjih stopenj brezposelnosti v EU - Strukturna neskladja čedalje večja: skoraj 700.000 različnih aktivnosti preden pride do napotitev na prosta delovna mesta – Veliko število vlog za zaposlovanje tujcev – V ukrepe aktivne politike zaposlovanja vključili 10.000 oseb - Izvajali smo več interventnih ukrepov – Visoke ocene zadovoljstva.**

**Najnižja brezposelnost po osamosvojitvi Slovenije**

**V letu 2023 se je nadaljevalo ugodno gibanje brezposelnosti.** Število brezposelnih se je še naprej zniževalo, vendar nekoliko počasneje kot leta 2022. **V povprečju je bilo leta 2023 mesečno brezposelnih 48.709 oseb, 14,0 % manj kot v povprečju leta 2022.**

Na novo se je pri Zavodu v letu 2023 prijavilo 59.662 brezposelnih oseb, kar je 0,2 % manj kot leta 2022. **Zaposlilo se je 41.253 brezposelnih oseb**, 10,3 % manj kot leto prej.

Brezposelnost se je **zmanjševala v večini mesecev** leta 2023 in **septembra**, ko je bilo 45.999 brezposelnih, **dosegla novo najnižjo raven v obdobju po osamosvojitvi Slovenije**. Ker se je v naslednjih mesecih sezonsko povečalo prijavljanje iskalcev prve zaposlitve in brezposelnih po izteku zaposlitev za določen čas, več je bilo tudi prijav presežnih delavcev, zaposlovanje pa se je umirilo, je bilo ob koncu leta v evidenci brezposelnih **48.353 oseb, kar je 2,5 % več kot novembra in 9,1 % manj kot ob koncu leta 2022.**

Medletno se je brezposelnost **najbolj zmanjšala v OS Nova Gorica** (-14,4 %), v OS Velenje (-11,4 %) in v OS Sevnica (-10,4 %), najmanj pa v OS Trbovlje (-2,4 %), v OS Novo mesto (-5,1 %) in v OS Kranj(-5,4 %).

Razmere na trgu dela odraža tudi **stopnja registrirane brezposelnosti, ki je bila oktobra (**zadnji razpoložljivi podatek) **4,8 %,** kar je 0,1 odstotne točke višja stopnja od septembrske **in 0,6 odstotne točke nižja kot oktobra leta 2022.** Najvišjo stopnjo sta imeli OS Murska Sobota (6,6 %) in OS Sevnica (6,2 %), najnižjo pa OS Kranj (2,8 %) in OS Nova Gorica (3,3 %).

Slovenija je v dobrem položaju, če jo glede na **stopnjo anketne brezposelnosti** (sezonsko prilagojena stopnja brezposelnosti, ki jo na osnovi podatkov raziskovanja Aktivno in neaktivno prebivalstvo, ki ga izvaja SURS, izračunava Eurostat) primerjamo z drugimi evropskimi državami. Oktobra je bila v Sloveniji **stopnja anketne brezposelnosti 4,1 %, kar je med najnižjimi stopnjami v Evropski uniji,** v kateri je bila stopnja 6,0 %.

**Struktura brezposelnih**

Ob velikem povpraševanju delodajalcev po delavcih in slabši strukturi brezposelnosti je tudi leta 2023 oviro pri zaposlovanju predstavljalo veliko **pomanjkanje ustrezno usposobljenega kadra**.

Decembra je bilo med registriranimi brezposelnimi osebami:

* **48,6 % žensk,**
* **20,4 % mladih v starosti od 15 do 29 let,**
* **37,5 % starih 50 let ali več,**
* **15,5 % iskalcev prve zaposlitve**
* **43,0 % dolgotrajno brezposelnih in**
* **16,1 % invalidov.**

**Izobrazbena struktura brezposelnih** pa je bila naslednja:

* 33,9 % brezposelnih je imelo osnovnošolsko izobrazbo ali manj,
* 24,3 % brezposelnih poklicno izobrazbo,
* 24,9 % brezposelnih srednjo strokovno, srednjo splošno izobrazbo in
* 16,9 % terciarno izobrazbo.

Kljub temu, da je med brezposelnimi osebami **skoraj polovica** **dolgotrajno brezposelnih**, se njihov delež zaradi ukrepov, ki jih tej kategoriji brezposelnih namenja Zavod, zmanjšuje. V primerjavi s stanjem ob koncu leta 2022 se je **zmanjšal tudi delež starih 50 let ali več**, medtem ko se v starostni strukturi ponovno **povečuje delež mladih do 29 let**.

**V izobrazbeni strukturi** večji delež kot pred letom predstavljajo brezposelne osebe z osnovnošolsko izobrazbo, saj imajo pogosto še druge zaposlitvene ovire, **najhitreje pa se zmanjšujeta deleža brezposelnih oseb s srednjo in s terciarno izobrazbo**.

**Sodelovanje z delodajalci**

V letu 2023 so delodajalci Zavodu sporočilu **163.835 prostih delovnih mest**, kar je 4,8 % manj kot v letu 2022, a je **povpraševanje delodajalcev po delavcih v letu 2023 vseeno ostalo na visoki ravni.**

Delodajalci so v letu 2023 **najpogosteje povpraševali** po: delavcih za preprosta dela pri visokih in nizkih gradnjah, delavcih za preprosta dela v predelovalnih dejavnostih, čistilcih, strežnikih in gospodinjskih pomočnikih ipd. v uradih, hotelih in drugih ustanovah, voznikih težkih tovornjakov in vlačilcev, prodajalcih ter strokovnih sodelavcih za zdravstveno nego. Večinoma gre za kader, ki je že dalj časa **deficitaren.**

**Tudi v zadnji naši raziskavi, imenovani Napovednik zaposlovanja (jesen 2023), je več kot polovica delodajalcev (53,1 %) sporočila, da so se v preteklih šestih mesecih soočali s pomanjkanjem ustreznih kandidatov za zaposlitev.**

**Težave z iskanjem kadra se pričakujejo tudi v prihodnje, še posebej v dejavnosti gostinstva, zdravstva in socialnega varstva ter v dejavnosti izobraževanja.** Predvidevamo, da bodo delodajalci v prihodnjih 6 mesecih skupaj iskali 34.516 delavcev, najpozitivnejše napovedi glede gibanja zaposlovanja pa so v gostinstvu (napovedana rast števila zaposlenih 4,9 %), gradbeništvu (4,3 %), poslovanju z nepremičninami (3,8 %), prometu in skladiščenju (3,2 %) ter v drugih dejavnostih (3,2 %).

**Zavod delodajalcem zagotavlja celovito podporo pri iskanju ustreznih kadrov in druge storitve preko pisarn za delodajalce. Le-te delodajalcem nudijo objavo prostih delovnih mest in pomoč pri iskanju usposobljenih ter motiviranih kandidatov, organizirajo pa tudi dogodke, na katerih se lahko delodajalci predstavijo iskalcem zaposlitve. Pri tem Zavod išče priložnosti tudi za težje zaposljive skupine brezposelnih. V primeru, ko kandidatom primanjkuje izkušenj ali poklicno specifičnih kompetenc, delodajalcem nudimo informacije in podporo pri koriščenju aktualnih spodbud za zaposlovanje in usposabljanje brezposelnih. Če ustreznega programa na trgu še ni, ga Zavod lahko pripravi.**

Zavod je v preteklem letu zelo proaktivno sodeloval z delodajalci:

- v letu 2023 smo opravili **več kot 678.155 različnih preverjanj ustreznosti in zainteresiranosti brezposelnih za napotitev na prosta delovna mesta oz. na druge dogodke, povezane s posredovanjem**, kar kaže na velik obseg našega dela preden pride do zaposlitve;

- izvedli smo **2.677 obiskov delodajalcev**, kjer svetovalci pisarn za delodajalce promovirajo in predstavijo storitve in možnosti sodelovanja z Zavodom. Na drugi strani delodajalci predstavijo podjetje, prosta delovna mesta ter kratkoročne in dolgoročne potrebe po kadru. S tem ohranjamo **partnerstvo** in delodajalcem skušamo na različne načine zagotavljati ustrezen kader;

- organizirali smo **34 mini zaposlitvenih sejmov**, **187 hitrih zmenkov, 458 različnih skupinskih predstavitev prostih delovnih mest delodajalcev** ter organizirali ali sodelovali na **24 večjih zaposlitvenih ali kariernih sejmih.**

**Ob pomanjkanju kadrov postaja čedalje večji izziv tudi privabljanje delavcev iz tretjih držav, ki imajo spretnosti in jih Slovenija potrebuje. Zavod je v letu 2023 izvedel vrsto aktivnosti na tem področju:**

* **aprila smo v Ljubljani uspešno izvedli mednarodno konferenco Delovne migracije in zaščita delavcev. Glavni namen konference je bil poglobiti vezi med ključnimi deležniki na trgu dela v tem delu Evrope ter okrepiti medsebojno sodelovanje. Po konferenci je Zavod podal več pobud za sklenitev dogovorov o partnerskem sodelovanju z javnimi službami za zaposlovanje v JV Evropi;**
* **aktivnosti so obrodile sadove, saj smo lani** skupaj z izbranimi delodajalci odšli **po kader v tujino**. V Bosni in Hercegovini ter v Makedoniji smo  skupaj z našimi veleposlaništvi v Skopju in Sarajevu **izvedli 8 zaposlitvenih dogodkov**. Od junija do konca novembra letos smo tako uspeli **pridobiti več kot 10.000 zainteresiranih kandidatov za delo v Sloveniji**. Tako velik interes  nas je presenetil, saj  je do sedaj veljajo splošno prepričanje, da je ta bazen kadrovsko izpraznjen, predvsem pa smo bili presenečeni tudi nad odličnim odzivom številnih dobrih  slovenskih delodajalcev, ki so zelo motivirano pristopili k našim aktivnostim za zaposlitev teh kandidatov. **Največ delodajalcev je bilo s področja zdravstva in socialnega varstva, predelovanih dejavnosti, gradbeništva, prometa, ipd. Posameznega delodajalca je na posameznem dogodku v povprečju obiskalo od 50 do 100 iskalcev zaposlitve, med njimi jih je bila približno polovica zanimiva za nadaljnje razgovore. Sicer pa je Zavod vsem iskalcem zaposlitve na teh dogodkih omogočil individualno karierno svetovanje, to pomeni, da je vsak naš svetovalec opravil približno 50 individualnih svetovanj na dan, poleg tega smo zagotavljali tudi splošno informiranje o trgu dela v Sloveniji. Prav tako pa smo dvakrat na dan organizirali posebno predavanje, na katerem smo odgovorili tudi na druga vprašanja o življenju v Sloveniji, povezana s šolskim sistemom, priznavanjem poklicnih kvalifikacij, urejanjem bivalnih razmer ipd., saj odločitev za zaposlitev v tujini pogosto vpliva tudi na ostale družinske člane.**

**V letu 2023 smo dokazali, da balkanski bazen kadrov še ni izpraznjen in da je interes za delo in življenje v naši državi velik, to pa zahteva dodatne aktivnosti vseh partnerjev na trgu dela tudi v letu 2024**

**Veliko število vlog za zaposlovanje tujcev**

Zaradi strukturnih neskladij na trgu dela zaznavamo že od leta 2021 tudi **velik porast vlog na področju zaposlovanja tujcev.** V letu 2023 je Zavod **izdal 44.680 delovnih dovoljenj in soglasij**. Največ tujcev prihaja iz Bosne in Hercegovine.

Konec oktobra 2023 je bilo po podatkih Statističnega urada RS v Sloveniji delovno aktivnih 134.934 oseb (brez kmetov), ki niso bili državljani Slovenije. Med njimi je bilo 18.373 oseb iz držav EU (13,6 % tujih delavcev) in 116.561 oseb iz t. i. tretjih držav (86,4 % tujih delavcev). Če primerjamo te podatke z vsemi delovno aktivnimi v Sloveniji (s kmeti), vidimo, da **tuji delavci predstavljajo 14,4 % delovno aktivnih, državljani EU predstavljajo 2,0 % delovno aktivnih, državljani iz tretjih držav pa 12,4 %.** V zadnjem desetletju je število delovno aktivnih tujcev poraslo, intenzivno pa narašča od leta 2016 naprej (izjema je leto 2020). V oktobru 2016 je bilo med delovno aktivnimi 63.825 oseb iz držav EU in tretjih držav, **v sedmih letih pa se je njihovo število več kot podvojilo oz. poraslo za 111,4 %.**

Kljub velikemu obsegu vlog pa so **povprečni časi reševanja vlog pri Zavodu v zakonskih okvirih:** v povprečju gre za **20 dni tako pri soglasjih k enotnemu dovoljenju kot pri delovnih dovoljenjih**, kar je manj, kot je zakonsko določeno. Pri tem je nujno treba upoštevati, da se vloge lahko rešujejo šele, ko so popolne in ko dokumentacija pride do Zavoda iz upravnih enot ter da so postopki vezani tudi na potrditev kandidatov s strani tujega nosilca izvajanja sporazuma, kar včasih podaljša trajanje celotnega postopka zaposlovanja.

|  |  |  |  |
| --- | --- | --- | --- |
| **Leto /obdobje** | **Število izdanih dovoljenj** | **Število soglasij** | **Skupaj** |
| 2018 | 18.049 | 20.889 | 38.938 |
| 2019 | 17.030 | 26.417 | 43.447 |
| 2020 | 15.636 | 20.875 | 36.511 |
| 2021 | 22.560 | 23.704 | 46.264 |
| 2022 | 21.775 | 26.666 | 48.441 |
| 2023 | 17.272 | 27.408 | 44.680 |

Največ delovnih dovoljenj in soglasij je bilo v letu 2023 izdanih delodajalcem **iz gradbeništva (38,9 % vseh), predelovalnih dejavnosti, prometa in skladiščenja, gostinstva ter dejavnosti trgovine; vzdrževanja in popravil motornih vozil.**

Največ delovnih dovoljenj in soglasij je bilo izdanih za poklic **zidarja (8.604 oz. 19,3 % vseh),** sledijo pa vozniki težkih tovornjakov in vlačilcev, delavci za preprosta dela pri visokih gradnjah, varilci in elektroinštalaterji. Največ jih je bilo izdanih za **državljane Bosne in Hercegovine, Kosova, Srbije in Severne Makedonije.**

**Vključevanje v ukrepe aktivne politike zaposlovanja**

Za odpravljanje neskladij med ponudbo in povpraševanjem na trgu dela imamo na voljo tudi **ukrepe aktivne politike zaposlovanja** (APZ), ki jih **izvajamo  s sredstvi slovenskega proračuna** in **s sredstvi evropske kohezijske politike**. Zavod izvaja ukrep 1 - Izobraževanje in usposabljanje, ukrep 3 – Spodbujanje zaposlovanja in ukrep 4 – Kreiranje delovnih mest.

**V letu 2023 smo v programe APZ vključili 10.000 oseb**, od tega: 57,0 % žensk, 34,4 % dolgotrajno brezposelnih, 30,8 % mladih do 30 let ter 29,4 % starejših od 50 let. V ta namen je bilo v letu 2023 **izplačanih okvirno 34,4 MIO EUR sredstev**. V letu 2023 beležimo manjše število vključitev v ukrepe v primerjavi s prejšnjimi leti, ker je posledica predvsem iztekajočega se obdobja izvajanja EU kohezijske politike 2014-2020.

V letu 2024 bomo pričeli z izvajanjem vseh načrtovanih programov v okviru Programa za izvajanje Evropske kohezijske politike 2021-2027**.** Iz Evropskega socialnega sklada plus imamo za obdobje 2023 – 2028 predvidenih skupno **172 MIO EUR sredstev za 5 programov**:

* Projektno učenje mlajših odraslih – PUM-O plus,
* Usposabljanje na delovnem mestu plus,
* Neformalno izobraževanje in usposabljanje plus,
* Spodbujanje zaposlovanja Zaposli.me plus in
* Učne delavnice plus.

Program **PUM-O+, Projektno učenje mlajših odraslih**, **smo pričeli izvajati že s 1. 7. 2023**, kmalu bomo pričeli z izvajanjem tudi ostalih, najprej **Usposabljanje na delovnem mestu plus** ter **Neformalno izobraževanje in usposabljanje plus**.

Delodajalci lahko trenutno kandidirajo za izvedbo projektov v okviru naslednjih naših programov:

1. **Hitrejši vstop mladih na trg dela** – subvencionirano zaposlovanje

Program omogoča subvencionirano zaposlitev brezposelnih, mlajših od 30 let za nedoločen čas. Delodajalcu izplačujemo mesečno subvencijo največ 18 mesecev in sicer v višini od 300 do 420 EUR, odvisno od trajanja prijave mladih v evidenci brezposelnih ter njihove izobrazbe.  Znesek mesečne subvencije se zviša za 70 EUR na mesec, če delodajalec osebo vključi v kolektivno prostovoljno dodatno pokojninsko zavarovanje. Delodajalec mladim ves čas zagotavlja mentorja ter obema omogoči obvezno vključitev v vsaj 30 urno usposabljanje ali izobraževanje, pri čemer je zaželeno pridobivanje digitalnih kompetenc.

1. **Delovni preizkus -** pred zaposlitvijo osebe

Delodajalec lahko s pomočjo 1 mesečnega programa spozna in preizkusi kandidate na delovnem mestu še pred odločitvijo glede zaposlitve. Za izveden delovni preizkus na podlagi dokazil delodajalcu povrnemo upravičene stroške, vključena oseba pa prejme dodatek za aktivnost ter dodatek za prevoz.

Aktualni so tudi naši lokalni **programi neformalnega izobraževanja in usposabljanja** (med katerimi še vedno brezposelnim omogočamo udeležbo v programu Slovenščina za tujce), programi za pridobitev nacionalne poklicne kvalifikacije (NPK) in temeljne kvalifikacije (TK) ter programi usposabljanja na delovnem mestu za osebe na področju mednarodne zaščite in tujce.

V letu 2024 širimo nabor programov **spletnih usposabljanj e-NIU**, ki so primerni za brezposelne z višjim nivojem znanj in kompetenc. Poleg računalniških usposabljanj sedaj še na nekatere druge programe (tuji jeziki, usposabljanje iz zakona o upravnem postopku).

Poleg klasičnih javnih del v letu 2024 nadaljujemo tudi z izvajanjem **javnih del za pomoč občinam pri odpravi posledic poplav in zemeljskih plazov iz avgusta 2023,** v katere je trenutno vključenih 75 oseb, predvsem na območju koroške in savinjske regije.

**Ukrepi za ohranitev zaposlitev po poplavah in plazovih ter zaradi  energetske krize**

Zavod je v letu 2023 aktivno sodeloval pri izvedbi **več interventnih ukrepih,** ki jih je država sprejela kmalu po uničujočih poplavah in plazovih avgusta 2023:

* z uveljavitvijo Zakona o spremembah in dopolnitvah zakona o odpravi posledic naravnih nesreč (Uradni list RS št. 88/2023; ZOPNN-F) je bilo delodajalcem pri Zavodu omogočeno uveljavljanje **delnega povračila nadomestila plač delavcem, ki so jih delodajalci napotili na čakanje na delo**, ker jim zaradi posledic poplav začasno niso mogli zagotavljati dela;
* hkrati so lahko delodajalci pri Zavodu uveljavili tudi **povračilo nadomestila plač delavcem, ki so bili odsotni iz razloga višje sile** kot posledice poplav;
* z Zakonom o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 95/23), ki je določil nujne interventne, sanacijske in preventivne ukrepe ter postopke za izvedbo in spremljanje teh ukrepov, je bilo delodajalcem omogočeno, da pri Zavodu uveljavijo **povračilo izplačanih plač delavcem, ki odpravljajo posledice poplav in plazov pri delodajalcu**.

Zavod se je na izvedbo ukrepov pripravil v izredno kratkem času ter preko vseh kanalov in v sodelovanju z ministrstvom, združenji delodajalcev ter mediji, skrbel za ustrezno informiranje in podporo delodajalcem pri koriščenju navedenih ukrepov, s skupnim ciljem ohraniti delovna mesta pri delodajalcih, ki so bila ogrožena zaradi poplav.

Do konca decembra 2023 je bilo za interventne ukrepe povračila nadomestila plače za čakanje na delo in višjo silo po ZOPNN-F ter za ukrep povračila izplačanih plač delavcem, ki odpravljajo posledice poplav in plazov pri delodajalcu po ZIUOPZP skupaj **vloženih 2.743 vlog**; posamezni delodajalec je lahko oddal več vlog, prav tako je bilo lahko več vlog vloženih za posameznega delavca, za različna obdobja in ukrepe.

**Večina vlog je bila vloženih za povračilo nadomestila plače za višjo silo,** in sicer 1.659 vlog. Za povračila nadomestila plače za čakanje na delo je bilo prejetih 795 vlog. Za ukrep odprave posledic škode po ZIUOPZP smo skupaj prejeli 289 vlog.

V letu 2023 je Zavod izvajal tudi ukrepa skrajšani delovni čas in začasno čakanje na delo v okviru  **Zakona o pomoči gospodarstvu za omilitev posledic energetske krize** (ZPGOPEK). Prejeli smo 218 vlog, od tega 159 za čakanje in 59 za skrajšani delovni čas.. Skupaj smo 21 delodajalcem izplačali **854.069,16** **EUR** za 1.147 delavcev.

V okviru **javnih del za pomoč občinam pri sanaciji posledic naravne ujme po poplavah** je do vključno 3. 1. 2024 Zavod obravnaval skupaj **132 predloženih ponudb**, izmed katerih je pogojem javnega povabila **zadostila 101 ponudba za 191 zaposlitev javnih delavcev.**

Na podlagi ZIUOPZP Zavod izvaja tudi **odredbo, ki določa 37 poklicev in dejavnosti, ki so nujni za odpravo posledic poplav in plazov** in v katerih se lahko zaposlujejo tuji delavci, ki za zaposlitev v Sloveniji ne potrebujejo vizuma. S tem je omogočeno **hitrejše zaposlovanje tujih delavcev za namen odpravljanja posledic poplav in plazov**. Do konca leta 2023 smo prejeli v obravnavo **skupaj 124 vlog**. Gre predvsem za vloge za delavce v gradbeništvu, varilce, elektromehanike in inštalaterje.

**Nadzorna vloga Zavoda**

Zavod v skladu z ZUTD ves čas izvaja **nadzor nad brezposelnimi osebami**, poleg tega **pri delodajalcih** preverja tudi izpolnjevanje pogodbenih obveznosti in namensko porabo sredstev aktivne politike zaposlovanje.

V letu 2023 je bilo **zaključenih 884 postopkov nadzorov nad brezposelnimi osebami** (od 981 vseh odprtih postopkov nadzora), v katerih smo preverjali zlasti izpolnjevanje pogojev za uveljavitev in ohranitev statusa brezposelne osebe in pogojev za vodenje v drugih evidencah Zavoda, kot tudi izpolnjevanje obveznosti, dogovorjenih z zaposlitvenim načrtom ali izpolnjevanje obveznosti iz sklenjenih pogodb o vključitvi v programe aktivne politike zaposlovanja, preverjali smo tudi pravočasno in točno sporočanje sprememb o drugih dohodkih, ki jih brezposelna oseba prejema v času uživanja denarnega nadomestila za primer brezposelnosti, ipd. Glede na celotno število zaključenih nadzorov nad brezposelnimi osebami v letu 2023 je bilo izdanih kar **64,82 % negativnih odločb**, na podlagi katerih so bile brezposelne osebe, zaradi neizpolnjevanja svojih obveznosti, sankcionirane.

Zavod je v letu 2023 zaključil še **347 nadzorov nad delodajalci** glede izpolnjevanja obveznosti po zakonu, pogodbah in upravnih aktih.

V letu 2024 bomo področje nadzora še okrepili: načrtujemo, da bomo uvedli najmanj 1000 nadzorov nad brezposelnimi osebami, za katere obstaja verjetnost, da ne izpolnjujejo obveznosti po ZUTD ali za katere smo prejeli anonimno prijavo o delu ali zaposlovanju na črno, posredovanju neresničnih podatkov Zavodu ipd. Poleg tega je predvidena izvedba najmanj 500 nadzorov nad delodajalci.

Pri tem poudarjamo, da je **nadzorna vloga Zavoda drugačna, kot npr. vloga Inšpektorata RS za delo**, ki izvaja predvsem inšpekcijski nadzor nad izvajanjem zakonov, predpisov, kolektivnih pogodb in splošnih aktov, ki urejajo delovna razmerja, plače in druge prejemke iz delovnega razmerja,  preverjajo zaposlovanje delavcev doma in v tujini, sodelovanje delavcev pri upravljanju, ipd.

**Visoke ocene v anketah o zadovoljstvu med zaposlenimi in brezposelnimi**

Zavod vsako leto izvede različne ankete, s katerimi merimo zadovoljstvo. Od 23. oktobra do 3. novembra smo izvedli **anketo o zadovoljstvu med zaposlenim**i. Nanjo je odgovorilo 483 sodelavcev, kar predstavlja 55,9-odstotno odzivnost. **Povprečna ocena zadovoljstva z delovno situacijo** (izračunano na podlagi 15 dimenzij) se je v primerjavi z letom 2022 **povišala iz ocene 3,68 na 3,72**.. Na prvih štirih mestih so uvrščene območne službe, ki imajo skoraj vse ocene nad slovenskim povprečjem. **Na prvem mestu je OS Trbovlje** (4,03), sledijo mu Koper (3,99), Celje (3,98) in Sevnica (3,83).

Sodeč po anketi smo bili zaposleni na Zavodu v letu 2023 **najbolj zadovoljni z obveščenostjo o dogodkih in aktivnostih na Zavodu, odnosi s sodelavci, s stalnostjo zaposlitve in varnostjo dela**. Najmanj zadovoljni pa smo bili s plačo in z možnostmi napredovanja, nezadovoljstvo je bilo izraženo tudi glede soodločanja pri delu ter glede same ustvarjalnosti dela. Sodelavce najbolj moti prenizka plača, pomanjkanje kadra, premalo možnosti za napredovanje, neučinkovito nagrajevanje ipd.

Kar **83,5 % vprašanih je ponosnih na svojo zaposlitev na Zavodu** (lani 82,6 %) predvsem zato, opravljamo pomembno in družbeno koristno delo.

Zavod je tako kot v predhodnih letih v sodelovanju z neodvisno zunanjo raziskovalno inštitucijo med 17. 10. in 20. 11. 2023 izvedel raziskavo **Zadovoljstvo uporabnikov s storitvami Zavoda za leto 2023**. Na vprašanja je odgovorilo rekordno 8.023 oseb, ki so pri nas prijavljene tri mesece ali več. Skupna ocena pokaže, da je **več kot dve tretjini uporabnikov zadovoljnih**, petina jih je nekje vmes, le 9,2 % uporabnikov pa je na splošno nezadovoljnih. **Razlike med območnimi službami so majhne**, kar pomeni, da je kakovost storitev, ki jih uporabnikom nudimo po območnih službah, visoka in enotna.

Anketiranci so zadovoljstvo s storitvami in delom Zavoda **ocenili z oceno 3,94**, kar je za odtenek nižje kot lani (4,01) ter višje kot v 2021 (3,91). V največji meri na splošno oceno zadovoljstva **vplivajo svetovalci**, ki so neposredno povezani z različnimi uporabniki naših storitev. Ocene svetovalcev so ponovno med najvišjimi v anketi.

Pomemben vidik kakovosti storitev Zavoda predstavlja tudi ocena in obseg rabe spletnih komunikacij. Pogostost uporabe naših spletnih strani se v zadnjih treh letih umirja: **58 % vprašanih je uporabljalo spletne strani** na dnevni, tedenski ali mesečni ravni, ostali pa manj pogosto, le 1,2 % vprašanih spletne strani ne uporablja. Povprečne ocene po posameznih vidikih spletnih strani so od 3,8 do 4, kar je približno na enaki ravni kot lani. Iz rezultatov ankete je tudi razvidno, da 60 % uporabnikov z Zavodom še vedno komunicira izključno osebno. Pri vprašanju, kaj **je iskalcem zaposlitve najbolj v pomoč**, so po povprečnih ocenah na prvem mestu **svetovalci zaposlitve**, sledijo **internetne strani Zavoda, zaposlitveni načrt ter portal PoiščiDelo.si.**. Najmanj pa anketirancem pri iskanju zaposlitve pomagajo različne agencije za zaposlovanje.

Povprečna ocena **zadovoljstva s programi aktivne politike zaposlovanja** je bila 3,94 in sodi v višji rang med ocenami zadovoljstva. Največ vključenih je bilo v različne izobraževalne tečaje in krajše delavnice. Med najvišjimi ocenami je tudi povprečna ocena **Kontaktnega centa** oz. informacij, ki so jih anketiranci dobili na številki 080 20 55. Povprečna ocena je 4,16, enaka kot lani.

**Ključni poudarki Zavoda do konca leta 2024**

* **Napoved gibanja brezposelnosti do konca leta:** po naši oceni naj bi bilo konec decembra 2024 **47.000 brezposelnih,** kar pomeni, da naj bi bilo za 2,8 % manj brezposelnih kot decembra 2023.

|  |  |  |  |
| --- | --- | --- | --- |
|  |  |  |  |

* V letu 2024 bo glavni poudarek namenjen **obravnavi in pomoči najbolj ranljivih skupin**, prijavljenih pri Zavodu, kot so dolgotrajno brezposelni, starejši, mladi, brez izobrazbe ipd. z namenom čimprejšnje vključitve na trg dela, to pa tudi pomeni v čim večji meri **aktiviranje vsega razpoložljivega delovnega potenciala.**
* Glede na to si bomo še naprej močno prizadevali za **krepitev sodelovanja in partnerstev z različnimi deležniki na trgu dela**. Mednje sodi tudi vzpostavitev **Svetov partnerjev,** s pomočjo katerih na sistematičen način **zagotavljamo okvir partnerskega povezovanja na nivoju naših območnih služb z združenji oz. zbornicami delodajalcev, šolstvom, sindikati, lokalno skupnostjo ipd.** z namenom zmanjšanja primanjkljajev in neskladij na trgu dela ter krepitve sodelovanja.
* **Zavod bo tudi nadaljeval z organizacijo dogodkov v BiH, Črni Gori, Severni Makedoniji itd., na katerih bomo tujim iskalcem zaposlitve zagotovili verodostojne informacije o aktualnih potrebah delodajalcev in delovnih ter življenjskih pogojih v Sloveniji. Vloga Zavoda je okrepiti obveščenost delavcev, to pomeni izboljšati njihov dostop do informacij o pravicah, postopkih zaposlovanja, zakonodaji ipd. na razumljiv način, saj tako lahko delavcem migrantom zagotovimo enake pravice in obravnavo kot domačim delavcem, jim omogočimo čim bolj uspešno vključitev v družbo in izpolnitev njihovih potencialov na našem trgu dela. To pomeni, da bomo v letu 2024 tudi bistveno bolj okrepili delovanje Info točke za tujce, kjer bodo lahko iskalci zaposlitve kot tudi delodajalci prejeli ključne informacije s področja zaposlovanja in dela na enem mestu. Prav tako bomo okrepili zagotavljanje večjezičnosti z ustreznim informiranjem** delavcev migrantov na naših spletnih straneh.
* V Sloveniji bomo izvedli več zaposlitvenih sejmov in drugih zaposlitvenih dogodkov, med drugim tudi **vseslovenski zaposlitveni sejem, na katerega bomo povabili številne delodajalce, da se predstavijo, kot tudi druge ključne akterje na trgu dela, kot so ministrstva, agencije, ljudske univerze, itd. Glavni namen je neposredno povezati iskalce zaposlitve v Sloveniji z dobrimi delodajalci ter zagotoviti vse ključne informacije za lažje odločanje o nadaljnji karierni in izobraževalni poti na enem mestu.**

* **V sodelovanju z ELO, Evropsko agencijo za delo, bomo izvedli mednarodno konferenco na visoki ravni, katere glavni namen je še dodatno poglobiti vezi med ključnimi deležniki na trgu dela ter okrepiti medsebojno sodelovanje na področju migracij.**
* **Prav tako bomo intenzivno nadaljevali z aktivnostmi za sklenitev dogovorov o partnerskem sodelovanju z javnimi službami za zaposlovanje v Evropi in svetu, saj so migracije del našega vsakdana.**

* Med prednostne naloge sodi tudi **razvoj in implementacija novega storitvenega modela z nadaljnjim razvojem digitalnega poslovanja** za srednjeročno in dolgoročno učinkovito napovedovanje potreb delodajalcev po poklicih in kompetencah ter za še boljšo izmenjavo pomembnih informacij za trg dela za učinkovito oblikovanje predlogov ukrepov aktivne politike zaposlovanja glede na regionalne potrebe in posebnosti tako z vidika potreb delodajalcev kot tudi potreb ranljivih skupin.
* Na Zavodu je v pripravi tudi **uvedba nove organizacije in sistemizacije** s poudarkom na večji prožnosti in poenostavitvi procesov.